“หุ้นเอเชีย” เปิดบวกตามดาวโจนส์ – จับตาประชุม “เฟด” สัปดาห์นี้
“ตลาดหุ้นเอเชีย” เปิดบวก ขณะที่นักลงทุนจับตา “เฟด” จัดประชุมที่เมืองแจ็กสันโฮลในสัปดาห์นี้ เพื่อรอดูความชัดเจนเกี่ยวกับทิศทางนโยบายการเงินของเฟด
“หุ้นเอเชีย” เปิดบวกตามดาวโจนส์ นักลงทุนจับตา “เฟด” จัดประชุมที่เมืองแจ็กสันโฮลในสัปดาห์นี้
25 ส.ค. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ ขณะที่นักลงทุนจับตาธนาคารกลางสหรัฐ (เฟด) จัดการประชุมที่เมืองแจ็กสันโฮลในสัปดาห์นี้ เพื่อรอดูความชัดเจนเกี่ยวกับทิศทางนโยบายการเงินของเฟด
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,415.11 จุด เพิ่มขึ้น 101.64 จุด หรือ +0.36% และดัชนี SSE Composite ตลาดหุ้นจีนเปิดวันนี้ที่ 3,223.46 จุด เพิ่มขึ้น 8.26 จุด หรือ +0.26%
ส่วนตลาดหุ้นฮ่องกงประกาศเลื่อนเปิดการซื้อขายในช่วงเช้าวันนี้ หลังจากหอสังเกตการณ์ฮ่องกง (Hong Kong Observatory) ได้ประกาศสัญญาณเตือนภัยหมายเลข 8 จากพายุโซนร้อน “หมาอ๊อน” (Ma-on) และตลาดจะเปิดทำการซื้อขายก็ต่อเมื่อหอสังเกตการณ์ฮ่องกงประกาศลดระดับสัญญาณการเตือนภัยพายุดังกล่าว
นอกจากนี้ เว็บไซต์ของหอสังเกตการณ์ฮ่องกงยังระบุว่า หอสังเกตการณ์อาจจะปรับลดระดับการเตือนภัยพายุหมาอ๊อนในช่วงเวลา 09.00-11.00 น.ตามเวลาท้องถิ่น
ทั้งนี้ ตามกฎระเบียบของตลาดหุ้นฮ่องกงแล้ว การซื้อขายในภาคเช้าจะถูกระงับ หากสัญญาณเตือนภัยพายุยังคงมีผลในเวลา 09.00 น. และเมื่อพิจารณาจากรายงานสภาพอากาศล่าสุดแล้ว คาดว่าการซื้อขายในภาคบ่ายจะเริ่มขึ้นในเวลา 13.00 น.ตามเวลาท้องถิ่น
ขณะที่ตลาดหุ้นเอเชียปรับตัวขึ้นตามตลาดหุ้นสหรัฐเมื่อคืนวานนี้ ขณะที่นักลงทุนรอดูความชัดเจนเกี่ยวกับทิศทางการดำเนินนโยบายการเงินของเฟดเพื่อต่อสู้กับเงินเฟ้อ
นอกจากนี้ ธนาคารกลางเกาหลีใต้ (BOK) ประกาศขึ้นอัตราดอกเบี้ยนโยบาย 0.25% สู่ระดับ 2.50% ในการประชุมวันนี้ (25 ส.ค.) ตามความคาดหมาย หลังปรับขึ้น 0.50% ในเดือนก.ค. เพื่อผ่อนคลายแรงกดดันด้านเงินเฟ้อที่พุ่งทะยานขึ้นอย่างรวดเร็ว ท่ามกลางปัญหาต้นทุนนำเข้าพลังงานและสินค้าโภคภัณฑ์สำคัญอื่น ๆ ที่พุ่งสูงขึ้น
ส่วนฮ่องกงมีกำหนดรายงานข้อมูลการค้าเดือนก.ค.ในช่วงบ่ายวันนี้ ขณะที่ญี่ปุ่นจะเปิดเผยตัวเลขดัชนีราคาผู้ผลิต (PPI) เดือนก.ค.